Le Dauphin

Le Dauphin de France var tittelen til tronarvingen til Frankrikes trone under Valois- og Bourbon-dynastiene. Tittelen ble gitt til den utpekte arvingen av den franske tronen fra 1350 til 1791, og på nytt fra 1824 til 1830.

Det var strengt tatt først «Dauphin av Viennois» (fransk: Dauphin de Viennois), hvor Viennois var den historiske regionen, siden Province du Dauphiné. Guigues IV av Albon (også gjengitt som Guido eller Guy; død 1142), greve av Albon, hadde en delfin på sitt våpenskjold og fikk tilnavnet le Dauphin (fransk for «delfinen»; latin: Guigo Dalphinus), og det ble en tittel blant hans etterkommere. Denne tittelen ble ført videre i slekten frem til 1349, hvor Humbert II av Viennois solgte sine eiendommer, kalt Dauphiné, til kong Filip VI på den betingelse at Frankrikes tronarving skulle ha tittelen le Dauphin de France.

Den første franske prinsen som ble kalt le Dauphin de France var Johan II, som overtok tronen etter Filip. Den siste var hertugen av Angoulême, sønn av Karl X, som sa fra seg tittelen i 1830.

In usum Delphini 
Til bruk for sin Dauphins utdannelse i de klassiske språk, lot Ludvig XIV utarbeide en omfattende utgave av de greske og latinske skribenter som var omhyggelig renset for alle anstøtelige steder. Denne utgave, kalt in usum Delphini («til Dauphinens bruk») utkom 1674-1730 i ikke mindre enn 64 bind. Også senere har man kalt lignende 'rensete' utgaver av forskjellige verker for in usum Delphini.

Liste over Dauphins de France (1349–1830)
 Charles (framtidige Karl V av Frankrike) 1349–1364
 Charles (framtidige Karl VI av Frankrike) 1368–1380
 Charles 1389
 Charles 1392–1401
 Ludvig, Duc de Guyenne 1401–1415
 Jean, Duc de Touraine 1415–1417
 Charles (framtidige Karl VII av Frankrike) 1417–1422
 Ludvig (framtidige Ludvig XI av Frankrike) 1423–1461
 Charles (framtidige Karl VIII av Frankrike) 1470–1483
 Charles-Orland 1492–1495
 Charles 1496
 François 1497–1498
 François, Duc de Bretagne 1518–1536
 Henri, tidligere Duc d'Orléans (framtidige Henrik II av Frankrike) 1536–1547
 François (framtidige Frans II av Frankrike) 1547–1559
 Louis (framtidige Ludvig XIII av Frankrike) 1601–1610
 Louis (framtidige Ludvig XIV av Frankrike) 1638–1643
 Louis, Le Grand Dauphin 1661–1711
 Louis, Duc de Bourgogne, Le Petit Dauphin 1711–1712
 Louis, Duc de Bretagne 1712
 Louis (framtidige Ludvig XV av Frankrike) 1712–1715
 Louis 1729–1765
 Louis-Auguste, tidligere Duc de Berry (framtidige Ludvig XVI av Frankrike) 1765–1774
 Louis-Joseph 1781–1789
 Louis-Charles, Duc de Normandie (framtidige titulert Ludvig XVII av Frankrike) 1789–1791 (i 1791 ble hans tittel endret til Prince Royale)
 Louis-Antoine, Duc d'Angoulême (framtidige titulert Ludvig XIX av Frankrike) 1824–1830

Referanser 

Dauphin
Dauphin
Adelige titler